Čimičuri
Čimičuri (isp. chimichurri) – termiškai neapdorotas padažas, naudojamas maisto ruošime arba kaip pagardas. Naudojamas argentinietiškoje, urugvajietiškoje, rečiau čilietiškoje virtuvėje. Būna žaliasis čimičiuri padažas arba raudonasis čimičiuri padažas. Ruošiamas iš smulkiai supjaustytų petražolių, tuo tarpu kitos sudedamosios dalys būna įvairios – raudonojo vyno actas, česnakas, valgomoji druska, juodieji pipirai, raudonėliai, aitrioji paprika, saulėgrąžų arba alyvų aliejus ir karštas vanduo, kartais dar pridedama svogūno, citrinos sulčių. Čimičuri dažniausiai patiekiamas prie mėsos valgių – kepsnių (asado), didkepsnių, keptų dešrelių, taip pat prie žuvies, vištienos. Pavadinimas kildinamas iš baskų kalbos žodžio tximitxurri ('kratinys, šiupinys').